.укр

Το όνομα τομέα .укр (εκλατινοποιείται ως .ukr; συντομογραφία του ουκρανικά: Україна‎, μεταγραφή Ukrayina) είναι εγκεκριμένος διεθνοποιημένος τομέας κορυφαίου επιπέδου κώδικα χώρας για την Ουκρανία. Είναι συνηθισμένη συντομογραφία που χρησιμοποιείται στην Ουκρανία, όπως στα Ukrbank και Ukrnafta.
Σήμερα ο τομέας χρησιμοποιείται από χιλιάδες ιστοσελίδες. Η χρήση προορίζεται για κυριλλικά ονόματα τομέων, αλλά δεν έχει οριστεί ακόμη κάποια πολιτική.

Ιστορία

Τον Ιούνιο του 2008, ο ICANN ενέκρινε ένα έγγραφο που προβλέπει την εισαγωγή ονομάτων τομέα υψηλού επιπέδου σε κυριλλικά και άλλα εθνικά μη λατινικά αλφάβητα.
Στις 17 Νοεμβρίου 2009 η Ουκρανία υπέβαλε αίτηση στο ICANN για την ανάθεση του κυριλλικού ονόματος τομέα ανώτατου επιπέδου 'укр'. Ήδη από τον Δεκέμβριο του 2008 το Εταιρικό Κέντρο για Διαδικτυακά ονόματα της Ουκρανίας είχε ανακοινώσει την εγγραφή ονομάτων σε δύο νέους τομείς κορυφαίου επιπέδου, τους 'укр' και 'блог' (εκλατινοποίηση: bloh). Το σύνολο των απαιτούμενων εγγράφων υποβλήθηκε στο ICANN στις 26 Νοεμβρίου 2009 από το Ουκρανικό Πληροφοριακό Κέντρο Δικτύου (UNIC). Η Ουκρανία ήταν από τις πρώτες χώρες που αιτήθηκαν τη δημιουργία τομέων στο μητρικό σύστημα γραφής τους, ακολουθώντας την Ρωσία, την Αίγυπτο και την Κίνα.
Ο τομέας αναμένεται να είναι διαθέσιμος κατά το πρώτο εξάμηνο του 2010, καθώς η διαδικασία ανάθεσης ενός τομέα ανώτατου επιπέδου διαρκεί περίπου ένα μήνα. Τον Νοέμβριο του 2009 ο διευθυντής του UNIC Γιούρι Χοντσάρουκ προσδοκούσε ότι ο νέος τομέας θα ξεκινήσει τη λειτουργία του στο διαδίκτυο τον Φεβρουάριο–Μάρτιο 2010.
Στις 1 Μαρτίου 2011, ο ICANN ανακοίνωσε ότι ο τομέας .укр είχε περάσει την αξιολόγηση συμβολοσειράς, το βήμα πριν την ανάθεση ενός τομέας.
Ο τομέας .укр εγκρίθηκε από το Συμβούλιο του ICANN στις 28 Φεβρουαρίου 2013. Η ζώνη προστέθηκε στους διακομιστές ρίζας στις 19 Μαρτίου 2013. Οι πρώτοι δύο τομείς ήταν οι тест.укр (xn--e1aybc.xn--j1amh) και уміц.укр (xn--l1ank7d.xn--j1amh). Στα ουκρανικά, η λέξη "тест" σημαίνει "τεστ", ενώ το "уміц" είναι η συντομογραφία του ουκρανικού "Український Мережевий Інформаційний Центр", Ουκρανικό Πληροφοριακό Κέντρο Δικτύου. Σύμφωνα με τον Διευθυντή του UNIC, τον Χοντσάρουκ, η εγγραφή των ονομάτων τομέα .укр θα μπορούσε να ξεκινήσει το καλοκαίρι του 2013. Η εγγραφή επιτρέπεται στα ρωσικά και ουκρανικά. Η εγγραφή των τομέων .укр για τις Ουκρανικές κυβερνητικές υπηρεσίες στην ουκρανική γλώσσα ξεκίνησε στις 22 Αυγούστου 2013. Στις 21 Αυγούστου 2013 ενεργοποιήθηκε η πρώτη ιστοσελίδα του είδους της — η президент.укр (μεταγραφή: president.ukr). Πριν το τέλος του 2013, πολλές ιστοσελίδες ήταν ενεργές.

Ανησυχίες σχετικά με την εγγραφή

Τον Ιούνιο του 2008 ο Πρόεδρος της Ουκρανικής διαδικτυακής εταιρείας Internet Invest Ολεκσάντρ Ολσάνσκι θεωρούσε απίθανο ότι το .укр θα ανατεθεί από τον ICANN. Σύμφωνα με τον Ολσάνσκι, οι ισχύοντες κανόνες για τα μη λατινικά ονόματα τομέα ορίζουν ότι τουλάχιστον ένα γράμμα πρέπει να διαφέρει στο σχήμα από τον αντίστοιχο λατινικό χαρακτήρα. Το όνομα χώρας Україна (Ουκρανία) δεν περιέχει κανένα γράμμα του οποίου η μορφή δεν υπάρχει σε οποιαδήποτε λατινική γλώσσα. Τον Νοέμβριο του 2009, ο διευθυντής της UNIC Γιούρι Χοντσάορυκ είχε δηλώσει ότι δεν υπήρχαν τεχνικά ζητήματα που να εμποδίζουν την ανάθεση αυτού του κυριλλικού τομέα. Οι λατινικοί τομείς κορυφαίου επιπέδου περιέχουν δύο γράμματα ενώ το .укр περιέχει τρία, που το κάνει αναγνωρίσιμα διακριτό, ειδικά με την έλλειψη τέτοιας κατάληξης όπως η ".ykp".